NN Group

NN Group je nadnárodná holandská spoločnosť, ktorá sa zaoberá poisťovníctvom a správou investícií. Je materskou spoločnosťou NN Investment Partners a Nationale-Nederlanden. Nationale-Nederlanden je jednou z najväčších poisťovacích a správcovských spoločností v Holandsku. NN Group má sídlo v Haagu a Rotterdame.

 História 
História medzinárodnej skupiny NN Group siaha do polovice 19. storočia. V roku 1845 bola založená spoločnosť De Nederlanden van 1845 ako špecialista na poistenie proti požiarom. Nationale Levensverzekering-Bank bola založená v roku 1863. Hlavnou oblasťou jej záujmu bolo životné poistenie, ktoré ponúkala na domácom trhu v Holandsku. Obe spoločnosti rástli a postupne rozširovali svoje aktivity a produktové portfóliá. De Nederlanden a Nationale sa v roku 1963 spojili a vytvorili Nationale-Nederlanden. Od 60. do 80. rokov spoločnosť rástla prostredníctvom akvizícií, ktoré zahŕňali aj významné podniky v USA. Spoločnosť taktiež otvorila nové pobočky v Európe a Ázii. Dnes skupina NN patrí k popredným medzinárodným skupinám v oblasti poskytovania finančných služieb klientom po celom svete.

 NN Slovensko 
NN Group pôsobí na Slovensku od roku 1996, keď vstúpila na trh pod značkou Nationale-Nederlanden. Od roku 2015 vystupuje pod spoločným názvom NN. Skupina zastrešuje viacero spoločností zameraných na životné poistenie a dôchodkové zabezpečenie. V roku 2018 slovenská NN Group získala kontrolu nad poisťovňou AEGON Životná poisťovňa, a.s.

Na slovenskom trhu pôsobia pod značkou NN tieto subjekty:

 NN Životná poisťovňa a.s.
 NN dôchodková správcovská spoločnosť, a.s.
 NN Tatry – Sympatia, d.d.s., a.s.
 NN Finančné služby, s.r.o.
 Nadácia NN ľuďom

 Portfólio služieb 
Skupina NN na Slovensku pôsobí v nasledujúcich oblastiach:

 Životné poistenie – zahŕňa individuálne aj skupinové produkty zamerané na finančné zabezpečenie v prípade nečakaných životných udalostí.
 Starobné dôchodkové sporenie (II. pilier) – správa dôchodkových fondov v rámci systému starobného dôchodkového sporenia podľa legislatívy Slovenskej republiky.
 Doplnkové dôchodkové sporenie (III. pilier) – poskytovanie produktov doplnkového dôchodkového zabezpečenia pre jednotlivcov aj zamestnávateľov.
 Ostatné finančné služby – zahŕňajú finančné sprostredkovanie a poradenské služby poskytované prostredníctvom spoločnosti NN Finančné služby, s.r.o.

 Ocenenia 
Skupina NN už niekoľko rokov patrí medzi top zamestnávateľov na Slovensku a jej produkty získali niekoľko ocenení v súťaži Zlatá minca.

 Referencie 

 Iné projekty 

 Externé odkazy 
 NN Group – oficiálny web 
 NN Slovensko – oficiálny web

Kategória:Podniky v Holandsku
Kategória:Poisťovne
Kategória:Podniky založené v 1963